16.10.2009 07:18   Narva energeetikud soovivad Eesti Energia peadirektorilt Sandor Liivelt kinnitust, et kavandatav töökohtade vähendamine mööduks töötajate jaoks võimalikult valutult, vahendasid ERR-i raadiouudised.    Narva Energia ametiühingu esimehe Vladimir Aleksejevi sõnul on nad nõus pensioniealiste töötajate lahkumisega, kuid tööjõus inimesed peavad leidma  rakendust kontserni teistes ettevõtetes. "Ümberkorralduste käigus mujale antavad tööd peaksid saama meie oma töötajad," kinnitas ta.    Eesti Energia tütarfirma Narva Elektrijaamad on teatanud 82 töökoha kaotamisest sisemiste struktuurimuudatuste käigus. See puudutab soojuse ja elektri tootmisega mitteseotud tegevusi.  Elektrijaamade juhtkond loodab nii vähendada püsikulusid ja parandada konkurentsivõimet peagi avaneval elektriuturul.    Narva Elektrijaamade peadirektori Ilmar Peterseni  sõnul ootab ta ametiühingult pigem koostööd, kuna kedagi ei koondata päevapealt.    "Töökohtade arv vähenes eelmisel, väheneb sellel ja kindlasti ka järgmisel aastal," ütles Petersen. "Kui palju inimesi leiab tööd meie jaamades, kui palju partnerite juures ja kui palju läheb pensionile - see selgub sammhaaval iga konkreetset juhtumit lahendades."    Kuigi koondatavate arv selgub lõplikult alles jaanuaris, on ametiühing registreerinud juba 21. oktoobriks meeleavalduse, et protesteerida  eelseisvate koondamiste vastu. Aleksejevi sõnul tuleb protestimiiting nii või naa, olenemata sellest, kas kohtumine Sandor Liivega neid rahuldab või mitte.